Σε δυσμενέστερη θέση όσον αφορά στους μισθούς βρίσκονται οι ιδιωτικοί υπάλληλοι σε σχέση με τους δημόσιους με την «ψαλίδα» μεταξύ των μισθών του δημόσιου και του ιδιωτικού τομέα να διευρύνεται, σύμφωνα με τα στοιχεία της Eurostat για το δ΄ τρίμηνο του 2016.

Bάσει των τελευταίων στοιχείων τα οποία δημοσιεύει η εφημερίδα «Καθημερινή», το δ΄ τρίμηνο του 2016, το ωριαίο κόστος εργασίας στο Δημόσιο αυξήθηκε κατά 3,4%, ενώ το ωριαίο κόστος εργασίας στον επιχειρηματικό τομέα μειώθηκε κατά 3,3%. Σύμφωνα με εκτιμήσεις, η αύξηση του ωριαίου κόστους εργασίας στον δημόσιο τομέα δεν οφείλεται στην αύξηση των μισθών των δημοσίων υπαλλήλων αλλά στην αύξηση του αριθμού τους, των ασφαλιστικών εισφορών και των επιδομάτων.

Οπως προκύπτει από τα επιμέρους ποσοτικά στοιχεία, το δ΄ τρίμηνο του 2016 το ωριαίο μισθολογικό κόστος στο Δημόσιο μειώθηκε κατά 0,7%, αλλά οι εισφορές και τα επιδόματα αυξήθηκαν κατά 13,4%. Το αποτέλεσμα είναι συνολικά το ωριαίο εργασιακό κόστος να αυξηθεί κατά 3,4%. Αντιθέτως στον ιδιωτικό τομέα, οι αμοιβές των εργαζομένων μειώθηκαν κατά 2,9%, ενώ μείωση 5,9% καταγράφηκε στα επιδόματα και στις εισφορές. Στελέχη της Δημ. Διοίκησης απέδιδαν τη διεύρυνση της «ψαλίδας», ως προς το ωριαίο κόστος εργασίας μεταξύ ιδιωτικού και δημοσίου τομέα, στο γεγονός ότι στο Δημόσιο γίνονται προσλήψεις, ενώ την ίδια ώρα ο ιδιωτικός τομέας συρρικνώνεται συστηματικά.

Σύμφωνα με τα στοιχεία που υπάρχουν για το 2016, συνεκτιμώμενων των συνταξιοδοτήσεων, το Δημόσιο αυξήθηκε κατά 6.803 άτομα. Αντιθέτως, μόνο τον περασμένο Νοέμβριο ο ιδιωτικός τομέας μειώθηκε κατά 37.667 άτομα. Μάλιστα, σύμφωνα με τα στοιχεία των ροών μισθωτής απασχόλησης για τον ιδιωτικό τομέα, τον Νοέμβριο του 2016 οι προσλήψεις ανήλθαν σε 157.383, ενώ οι αποχωρήσεις σε 195.052.

Ως προς τη διεύρυνση του Δημοσίου, τα τελευταία επίσημα στοιχεία του υπουργείου Διοικητικής Μεταρρύθμισης καταδεικνύουν εκτόξευση του αριθμού των συμβασιούχων, κυρίως αυτών που απασχολούνται στους δήμους. Από τον περασμένο Δεκέμβριο μέχρι τον Φεβρουάριο του 2017 σημειώθηκαν 3.873 προσλήψεις συμβασιούχων και μετακλητών. Συγκεκριμένα, οι εργαζόμενοι με συμβάσεις έργου, ορισμένου χρόνου, και οι ωρομίσθιοι μαζί με τους μετακλητούς ήταν, τον Δεκέμβριο του 2016, 71.042. Τον Ιανουάριο του 2017 ο αριθμός τους έφθασε τις 73.250, ενώ τον περασμένο Φεβρουάριο ήταν 74.879. Παράλληλα, το τακτικό προσωπικό που εργάζεται στον στενό πυρήνα του Δημοσίου σημείωσε οριακή αύξηση. Τον Ιανουάριο του 2017 ο αριθμός του μόνιμου προσωπικού ήταν 565.392 υπάλληλοι έναντι 565.430 τον Φεβρουάριο.